hu hu hu hu hu hu hu hu hbs_lat hu hu hu hu hu hu hu hu hu sk hu hu hu hu hu en hu en hu en hu en hu en hu en hu en hu en hu en hu en hu en hu en hu en hu en hu en hu en hu en hu en en hu hu en hu hu hu hu hu hu hu hu id hu hu hu hu hu hu en en hu hu hu
Aranytíz | Az Aranytíz az én harmadik tehetségkutatóm
Utoljára módosítva: 11 April 2016 12:47
Több mint telt ház. Így lehetne jellemezni Szabó Ádám és a 4 for Dance 2014. szeptember 28-i közös produkcióját. Ádám, a Csillag születik és az X-Faktor ifjú felfedezettje immáron kilencedik alkalommal lépett a belvárosi Aranytíz Kultúrházszínpadára. Bár már szinte hazajár az Aranytízbe, mindig tud valami újat mutatni hálás közönségének. A harmonika az ő hangszere, de egyre bátrabban énekel, folyamatosan fejleszti magát, saját dalokat ír és verseket zenésít meg. A mindössze huszonkét éves tehetség repertoárja kimeríthetetlenül gazdag és rendkívül változatos: a klasszikustól a mai pop slágerekig mindent szívesen játszik. Ádámot útkereséséről és terveiről kérdeztük.
A koncert során is többször büszkén hangsúlyoztad, ez a kilencedik alkalom, amikor az Aranytízben léphetsz fel. Mikor zenéltél itt először?
Balogh Erika férje, Pintér Tamás „Oroszlán” volt az, aki meglátott az első tehetségkutatóm alkalmával a televízióban, mondhatni ő fedezett fel. Megmutatta Erikának a felvételt, ezután kaptam a felkérést: elhívtak zenélni. Mai napig nagyon boldog vagyok, hogy ez az ismeretség kialakult. Sehol nem léptem fel ennyiszer és remélem, az Aranytízes koncertjeim száma tovább nő, akár a jelenlegi dupláját is elérheti. Már az első alkalommal úgy éreztem, a közönség őszintén kíváncsi rám. Mindig telt ház volt, a mostani, 4 for Dance-szel közös produkció pedig még a korábbi sikereket is túlszárnyalta, a fiúk feldobták az este hangulatát.
Honnan ismered a 4 for Dance táncosait, hogyan merült fel bennetek a közös produkció gondolata?
A Csillag születik köt össze a fiúkkal, mint ahogy sok más zenésztársammal is akkor alakult ki szoros barátság. A menedzserünk mutatott be annak idején egymásnak. A nyár folyamán volt egy közös fellépésünk és akkor arra gondoltunk, miért ne lehetne egy egész estés produkciónk. Ez már a harmadik vagy negyedik ilyen alkalom.
Hogyan készültök fel egy ilyen közös produkcióra? A sok felkérés mellett jut időtök az elképzelések megbeszélésére, egyeztetésére és a próbákra?
Ma például idejöttünk az Aranytízbe délután háromra, és átnéztük a forgatókönyvet. Mivel a fiúknak és nekem is rengeteg felkérésem van, illetve nagy a földrajzi távolság – én Érden, ők többnyire Nyíregyházán tartózkodnak –, nem sokat tudunk próbálni, ennek ellenére minden olajozottan működik.
A Csillag születik után tavaly az X-Faktorban is próbára tetted a tudásod. Mi ösztönzött, hogy egy újabb tehetségkutatóban próbáld ki magad? Versenyszellem, tanulási vágy vagy tapasztalatszerzés?
Már 2-3 éve tanultam éneket Éliás Gyuszinál, ő is biztatott, mutassam meg, hogy énekelni is tudok, nem csak harmonikázni. Az éneklés tekintetében a nulláról indultam, de észrevettem magamon, hogy fejlődök. Ugyanolyan élvezettel énekelek és harmonikázok, egyiket sem hagynám abba a másik rovására.
Vivaldi, saját szerzemények, James Arthur: mind nagyon más. Hogyan fér meg egymás mellett repertoárodban a zenei paletta ilyen széles skálája? Kérdezhetném úgy is, melyik az igazi Ádám?
Úgy fogalmaznék, ami harmonika, az én vagyok. Az általam játszott számokban az a közös, hogy mindben van harmonika. Huszonkét éves vagyok, keresem az utam, a saját stílusom. A koncertjeimet igyekszem tudatosan úgy felépíteni, hogy nullától kilencvenkilenc éves korig mindenki találjon magának valamit, ami neki igazán tetszik. Törekszem arra, hogy a fellépéseim színesek legyenek, és mindenki elégedetten menjen haza.
Személyes közvetlenséged kivetül a virtuális térbe is: nagyon aktív vagy Facebookon, sőt interaktív, hiszen játékokkal, szavazással próbálod bevonni az életedbe, művészetedbe a követőidet.
Igen, két Facebook oldalam is van, az egyik az X-faktoros, amit már nem használok. Onnan próbáltam „átterelni” a rajongóimat a másik oldalamra, ahol valóban aktív vagyok. Fontosnak tartom, hogy legyen egy fórum, ahol kommunikálhatok azokkal, akik szeretik a zenémet, de valamilyen oknál fogva nem tudnak eljönni a koncertjeimre. Képeket és információkat osztok meg magamról és a szeretteimről. Azt vettem észre, hogy a zenét jobban szeretik, mint a képeket. Ha készül egy új dal, vagy valamin dolgozom, mindig megosztom a követőimmel, mert szeretném, hogy akik megkedveltek, ne csak a televízióból, hanem kicsit közvetlenebb formában értesüljenek a hétköznapjaimról.
Áprilisban,a magyar költészet napján is készültél egy kedvességgel azoknak, akik a közösségi oldalon követnek. Miért pont Csokonai: A reményhez c. versére esett a választásod?
Egyrészt sokat elemeztük ezt a verset az iskolában, másrészt valamiért aktuálisnak éreztem és megihletett. Van olyan zenész barátom, aki kimondottan költemények megzenésítésével foglalkozik. Én is szívesen próbálkozom ilyesmivel, bár nem tudom, nekem ez lenne-e az utam.
Tanulsz, fejleszted magad és folyamatosan alkotsz. Milyen terveid vannak a közeljövőre nézve?
A mostani koncerten is látott Katona Tamással szeretnék egy közös projektet, talán egy zenekart alakítanánk. Van néhány zenésztársam, akik ugyanúgy valami új stílusban gondolkodnak, mint én, velük szeretnék alkotni. Megfordult a fejemben az is, hogy szívesen zenélnék együtt egy szimfonikus zenekarral.
Kővári Gyöngyi Krisztina, 2014
ÖRÖKIFJAK KLUBJA - ARANYTÍZ NYUGDÍJAS KLUB
Telefon: +36 1 354 - 3400
Csak készpénzes fizetésre van lehetőség!
Kövess minket a Facebookon is!
Copyright ©2022 Aranytíz Minden jog fenntartva! | 3.80